CELEX: 32018D0119(01)
Language: hr
Date: 2018-01-18 00:00:00
Title: Odluka Komisije od 18. siječnja 2018. o osnivanju skupine stručnjaka za usklađivanje s propisima o okolišu i upravljanje okolišem

19.1.2018   
            
            
               HR
            
            
               Službeni list Europske unije
            
            
               C 19/3
            
         ODLUKA KOMISIJE
   od 18. siječnja 2018.
   o osnivanju skupine stručnjaka za usklađivanje s propisima o okolišu i upravljanje okolišem
   (2018/C 19/03)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   budući da:
   
               (1)
            
            
               Člankom 191. Ugovora Uniji i državama članicama dodijeljena je zadaća osiguravanja da politika Unije u području okoliša doprinosi očuvanju, zaštiti i poboljšanju kvalitete okoliša te da bude usmjerena prema postizanju visokog stupnja zaštite.
            
         
               (2)
            
            
               U cilju jamčenja bolje provedbe zakonodavstva Unije u području okoliša i usklađenosti s njime, u skladu s Komunikacijom Komisije pod nazivom „Mjere EU-a za poboljšanje usklađenosti s propisima o okolišu i upravljanja okolišem” (1), Komisiji je potrebno stručno mišljenje koje mogu pružiti stručnjaci okupljeni u savjetodavno tijelo.
            
         
               (3)
            
            
               Stoga je potrebno osnovati skupinu stručnjaka u području usklađivanja s propisima o okolišu i upravljanja okolišem te definirati njezine zadaće i strukturu.
            
         
               (4)
            
            
               Rad skupine trebao bi pridonijeti sastavljanju dokumenata sa smjernicama za dobru praksu u osiguravanju usklađenosti s propisima o okolišu, ostalih popratnih dokumenata, uključujući o stručnim vještinama i znanju te procjenjivanju nacionalnih sustava, kao i aktivnosti informiranja i širenja znanja u području osiguravanja usklađenosti s propisima o okolišu i upravljanja okolišem. Rad skupine trebao bi pridonijeti i koordinaciji i praćenju provedbe mjera za poboljšanje usklađenosti s propisima o okolišu i upravljanju okolišem te Komisiji olakšati pripremanje inicijativa politike i zakonodavnih prijedloga povezanih s općenitijim pitanjima upravljanja okolišem.
            
         
               (5)
            
            
               Skupina bi trebala biti sastavljena od stručnjaka iz država članica EU-a kao i predstavnika postojećih paneuropskih mreža stručnjaka koje se bave pitanjima osiguravanja usklađenosti s propisima o okolišu i upravljanja okolišem.
            
         
               (6)
            
            
               Za članove skupine trebalo bi utvrditi pravila o objavljivanju informacija.
            
         
               (7)
            
            
               Osobne podatke trebalo bi obrađivati u skladu s Uredbom (EZ) br. 45/2001 Europskog parlamenta i Vijeća (2).
            
         ODLUČILA JE:
   Članak 1.
   Predmet
   Osniva se skupina stručnjaka za usklađivanje s propisima o okolišu i upravljanje okolišem. Skupina će se zvati „Forum za usklađivanje s propisima o okolišu i upravljanje okolišem”.
   Članak 2.
   Zadaće
   Skupina ima sljedeće zadaće:
   
               (a)
            
            
               pomoći Komisiji u koordinaciji i praćenju provedbe mjera za poboljšanje usklađenosti s propisima o okolišu i upravljanja okolišem, kao i u pripremi zakonodavnih prijedloga ili inicijativa politike u području usklađenosti s propisima o okolišu i upravljanja okolišem, uključujući s obzirom na:
               
                           i.
                        
                        
                           poticanje, praćenje i provođenje usklađenosti (osiguravanje usklađenosti);
                        
                     
                           ii.
                        
                        
                           pristup pravosuđu u pitanjima okoliša;
                        
                     
                           iii.
                        
                        
                           pristup informacijama o okolišu;
                        
                     
                           iv.
                        
                        
                           sudjelovanje javnosti;
                        
                     
                           v.
                        
                        
                           svako drugo pitanje upravljanja;
                        
                     
         
               (b)
            
            
               uspostaviti suradnju i koordinaciju između Komisije, država članica i postojećih paneuropskih mreža stručnjaka (3) kad je riječ o pitanjima povezanima s provedbom zakonodavstva, programa i politika Unije u području okoliša;
            
         
               (c)
            
            
               dovesti do razmjene iskustava i dobre prakse u području usklađenosti s propisima o okolišu i upravljanja okolišem.
            
         Članak 3.
   Savjetovanje
   Komisija se može savjetovati sa skupinom o bilo kojem pitanju povezanom s provedbom mjera s obzirom na usklađenost s propisima o okolišu i upravljanje okolišem, uključujući provedbu mjera za poboljšanje usklađenosti s propisima o okolišu i upravljanja okolišem (4), njihovo preispitivanje te utvrđivanje daljnjih mjera za razdoblje nakon 2019.
   Članak 4.
   Članstvo
   1.   Članovi su tijela država članica i drugi javni subjekti.
   2.   Članovi su skupine posebice sljedeći javni subjekti:
   
               (a)
            
            
               Mreža Europske unije za provedbu i izvršenje prava u području okoliša;
            
         
               (b)
            
            
               Europska mreža državnih odvjetnika u području okoliša;
            
         
               (c)
            
            
               Europski forum sudaca u području okoliša;
            
         
               (d)
            
            
               mreža EnviCrimeNet;
            
         
               (e)
            
            
               Europska mreža voditelja agencija za zaštitu okoliša;
            
         
               (f)
            
            
               Europska organizacija vrhovnih revizijskih institucija;
            
         
               (g)
            
            
               Europol;
            
         
               (h)
            
            
               Eurojust.
            
         3.   Tijela država članica i drugi javni subjekti nominiraju predstavnike i dužni su osigurati da njihovi predstavnici pružaju visoku razinu stručnog znanja.
   4.   Članove koji više ne mogu djelotvorno pridonositi vijećanjima stručne skupine, koji po mišljenju odgovarajuće službe Komisije ne ispunjavaju uvjete iz članka 339. Ugovora o funkcioniranju Europske unije ili koji daju ostavku, više se ne poziva na sudjelovanje na sastancima skupine te ih se može zamijeniti tijekom ostatka njihova mandata.
   Članak 5.
   Predsjednik
   Skupinom predsjeda predstavnik Glavne uprave za okoliš Europske komisije („GU ENV”).
   Članak 6.
   Djelovanje
   1.   Skupina djeluje na zahtjev Glavne uprave za okoliš u skladu s relevantnim horizontalnim pravilima za stručne skupine Komisije („horizontalna pravila”) (5).
   2.   Sastanci skupine u načelu se održavaju u prostorima Komisije.
   3.   Glavna uprava za okoliš osigurava tajničke usluge. Službenici Komisije iz drugih odjela koje zanimaju postupci mogu prisustvovati sastancima skupine i njezinih podskupina.
   4.   U dogovoru s Glavnom upravom za okoliš skupina može običnom većinom članova odlučiti da njezine rasprave budu javne.
   5.   Zapisnik o raspravi o pojedinim točkama dnevnog reda i o mišljenjima skupine mora biti smislen i potpun. Tajništvo sastavlja zapisnik, za koji je odgovoran predsjednik.
   6.   Skupina donosi mišljenja, preporuke i izvješća konsenzusom. U slučaju glasanja članovi o njegovu ishodu odlučuju običnom većinom. Članovi koji su glasali protiv imaju pravo da se dokument sa sažetkom razloga za njihovo stajalište priloži mišljenju, preporuci ili izvješću.
   Članak 7.
   Podskupine
   1.   Glavna uprava za okoliš može osnovati podskupine radi ispitivanja određenih pitanja u okviru nadležnosti koje određuje Glavna uprava za okoliš. Podskupine djeluju u skladu s horizontalnim pravilima te izvješćuju skupinu. Raspuštaju se nakon ispunjenog mandata.
   2.   Članovi podskupina koji nisu članovi skupine odabiru se na temelju javnog poziva na podnošenje prijava u skladu s horizontalnim pravilima (6).
   Članak 8.
   Pozvani stručnjaci
   Glavna uprava za okoliš može pozvati stručnjake s posebnim stručnim znanjem u području predmeta na dnevnom redu da na ad hoc osnovi sudjeluju u radu skupine ili podskupine.
   Članak 9.
   Promatrači
   1.   Pojedincima, organizacijama ili javnim subjektima osim onih navedenih u članku 4. može se na izravni poziv dodijeliti status promatrača, u skladu s horizontalnim pravilima.
   2.   Organizacije ili javni subjekti sa statusom promatrača nominiraju svoje predstavnike.
   3.   Predsjednik promatračima i njihovim predstavnicima može dopustiti sudjelovanje u raspravama skupine i pružanje stručnog znanja. Međutim, oni nemaju pravo glasa i ne sudjeluju u izradi preporuka ili savjeta skupine.
   Članak 10.
   Poslovnik
   Na prijedlog Glavne uprave za okoliš i u dogovoru s njome skupina donosi svoj poslovnik običnom većinom glasova svojih članova na temelju standardnog poslovnika za stručne skupine, u skladu s horizontalnim pravilima (7).
   Članak 11.
   Poslovna tajna i postupanje s povjerljivim informacijama
   Članovi skupine i njihovi predstavnici te pozvani stručnjaci i promatrači moraju poštovati obvezu čuvanja poslovne tajne, koja se na temelju Ugovora i pravila o njihovoj provedbi odnosi na sve članove institucija i njihovo osoblje, ali i pravila Komisije o sigurnosti u pogledu zaštite povjerljivih podataka Unije koja su utvrđena odlukama Komisije (EU, Euratom) 2015/443 (8) i 2015/444 (9). U slučaju nepoštovanja tih obveza Komisija može poduzeti odgovarajuće mjere.
   Članak 12.
   Transparentnost
   1.   Skupina i njezine podskupine registriraju se u registru stručnih skupina Komisije ili drugih sličnih subjekata („registar stručnih skupina”).
   2.   Kad je riječ o sastavu skupine, u registru stručnih skupina objavljuju se sljedeći podaci:
   
               (a)
            
            
               ime tijela država članica;
            
         
               (b)
            
            
               ime drugih javnih subjekata;
            
         
               (c)
            
            
               ime promatrača.
            
         3.   Svi relevantni dokumenti, uključujući dnevni red, zapisnike i podneske sudionika, stavljaju se na raspolaganje u registru stručnih skupina, ili se u registru navodi poveznica na posebne internetske stranice na kojima ih se može pronaći. Pristup posebnim internetskim stranicama ne smije se uvjetovati zahtjevom za registraciju korisnika ili bilo kojim drugim ograničenjem. Posebice se pravovremeno prije sastanka objavljuju dnevni red i drugi relevantni popratni dokumenti te se potom na vrijeme objavljuje zapisnik. Iznimke od objave predviđene su samo ako se procijeni da bi se otkrivanjem dokumenta ugrozila zaštita javnog ili privatnog interesa kako je utvrđeno člankom 4. Uredbe (EZ) br. 1049/2001 Europskog parlamenta i Vijeća (10).
   Članak 13.
   Troškovi sastanaka
   1.   Sudionici u aktivnostima skupine i podskupina ne primaju naknade za svoje usluge.
   2.   Komisija nadoknađuje putne troškove i dnevnice sudionika u aktivnostima skupine i podskupina. Nadoknada se isplaćuje u skladu s važećim propisima Komisije i u okviru raspoloživih sredstava dodijeljenih odjelima Komisije u okviru godišnjeg postupka raspodjele sredstava.
   
      Sastavljeno u Bruxellesu 18. siječnja 2018.
      
         
            Za Komisiju
         
         Karmenu VELLA
         
            Član Komisije
         
      
   
   
      (1)  COM(2018) 10.
   
      (2)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).
   
      (3)  Mreža Europske unije za provedbu i izvršenje prava u području okoliša (IMPEL), Europski forum sudaca u području okoliša (EUFJE), Europska mreža državnih odvjetnika u području okoliša (ENPE), mreža EnviCrimeNet, Europska mreža voditelja agencija za zaštitu okoliša (NEPA), Europska organizacija vrhovnih revizijskih institucija (EUROSAI).
   
      (4)  COM(2018) 10.
   
      (5)  Odluka Komisije od 30. svibnja 2016. o uspostavi horizontalnih pravila o osnivanju i radu stručnih skupina Komisije, C(2016) 3301, članak 13. stavak 1.
   
      (6)  C(2016) 3301, članak 10. i članak 14. stavak 2.
   
      (7)  C(2016) 3301, članak 17.
   
      (8)  Odluka Komisije (EU, Euratom) 2015/443 od 13. ožujka 2015. o sigurnosti u Komisiji (SL L 72, 17.3.2015., str. 41.).
   
      (9)  Odluka Komisije (EU, Euratom) 2015/444 od 13. ožujka 2015. o sigurnosnim propisima za zaštitu klasificiranih podataka EU-a (SL L 72, 17.3.2015., str. 53.).
   
      (10)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.).